ДИРЕКТИВА 2008/53/ЕО НА КОМИСИЯТА
от 30 април 2008 година
за изменение на приложение IV към Директива 2006/88/ЕО на Съвета по отношение на пролетната виремия по шараните (SVC)
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2006/88/ЕО на Съвета от 24 октомври 2006 година относно ветеринарномедицинските изисквания за аквакултури и продукти от тях и за предотвратяване и борба с някои болести по водните животни (1), и по-специално член 61, параграф 2 от нея,
като има предвид, че:
(1)
С Директива 2006/88/ЕО се установяват някои правила, свързани със здравето на животните, приложими спрямо аквакултурите и продуктите от тях. Тези правила държат сметка за списъка на екзотичните и неекзотичните болести, съдържащ се в част II на приложение IV към посочената директива, и възприемчивите видове.
(2)
Пролетната виремия по шараните (SVC) е включена в списъка на неекзотичните болести в част II от приложение IV към Директива 2006/88/ЕО.
(3)
В рамките на обсъжданията в Съвета, довели до приемането на Директива 2006/88/ЕО, Комисията излезе с декларация, в която се потвърждава изразената от няколко държави-членки, в които се отглеждат шарани, загриженост във връзка с последиците от подчиняването на SVC на хармонизирани разпоредби на Общността. Поради това Комисията заяви, че възнамерява, след влизането в сила на Директива 2006/88/ЕО, но преди началната дата за прилагането ѝ, при поискване и въз основа на представените пред нея аргументи, да преразгледа въпроса дали SVC следва да продължи да бъде включена в списъка в част II от приложение IV към посочената директива. Комисията получи от няколко държави-членки молби за повторна оценка.
(4)
В част I от приложение IV към Директива 2006/88/ЕО са установени приложимите критерии при вписването на болести в списъка на екзотичните и неекзотичните болести. Съгласно критериите за вписване в списъка на неекзотичните болести, следва да се обърне внимание дали с въвеждането си в незасегната от болестта държава-членка въпросната болест има потенциал за значително икономическо въздействие заради причинените производствени загуби, а също и заради ежегодните разходи, свързани с тази болест и борбата с нея, надвишаващи 5 % от производствената стойност на възприемчивите видове аквакултури в региона.
(5)
Според информация, предоставена от основните държави-членки, в които се отглеждат шарани, SVC вече е ендемична болест. През последните 20-25 години обаче SVC не е причинила съществени загуби на индустрията.
(6)
Освен това е целесъобразно да се обсъди въпросът дали борбата със SVC може да се води на ниво държави-членки и дали тази борба е икономически изгодна. Поради хидрографското положение и структурата на шарановата аквакултура в основните държави-членки шаранопроизводителки, разходите, свързани с мерките по ликвидиране на тази болест, би могло да се окажат несъразмерни с икономическите загуби, причинени от тази болест. На основата на наскоро получена информация е видимо, че SVC не покрива всички критерии за включване в списъка на неекзотичните болести в част II от приложение IV към Директива 2006/88/ЕО.
(7)
На това основание е целесъобразно SVC да бъде заличена от списъка на неекзотичните болести в част II от приложение IV към Директива 2006/88/ЕО.
(8)
В член 43 от Директива 2006/88/ЕО се предвижда възможност държавите-членки да предприемат мерки за предотвратяване на навлизането на болестите, които не са изброени в част II от приложение IV към нея или за борба с тях, когато тези болести представляват значителен риск за ситуацията със здравето на аквакултури или диви водни животни в тези държави-членки. Тези мерки няма да излизат извън ограниченията, които са подходящи и необходими, за да се предотврати внасянето на подобни болести или за да се води борба с тях.
(9)
Съгласно член 63 от Директива 2006/88/ЕО, Решение 2004/453/ЕО на Комисията от 29 април 2004 година относно изпълнение на Директива 91/67/ЕИО на Съвета по отношение на мерките за борба с някои болести по аквакултурите (2) ще продължи да се прилага за целите на Директива 2006/88/ЕО в очакване на приемането на необходимите разпоредби в съответствие с член 43 от посочената директива, които следва да бъдат приети не по-късно от 3 години след влизането в сила на директивата.
(10)
Съгласно Решение 2004/453/ЕО на Комисията цялата територия или части от нея в Дания, Ирландия, Финландия, Швеция и Обединеното кралство са одобрени като свободни от SVC или включени в програми за контрол и ликвидиране на болестта. Тези държави-членки съответно могат да изискат допълнителни гаранции по отношение въвеждането на техни територии на възприемчиви към SVC видове.
(11)
На държавите-членки, които могат да изискват допълнителни гаранции в съответствие с Решение 2004/453/ЕО, следва да се разреши да продължат прилагането на мерките в съответствие с член 43 от Директива 2006/88/ЕО, включително ограниченията за пускане на пазара и внос, с цел борба със SVC и запазване на статута им на зони, свободни от болестта.
(12)
Поради това приложение IV към Директива № 2006/88/ЕО следва да бъде съответно изменено.
(13)
В Директива 2006/88/ЕО се предвижда държавите-членки да приемат национални мерки, съобразени с изискванията на посочената директива, не по-късно от 1 май 2008 г. и да са започнали да прилагат националните разпоредби не по-късно от 1 август 2008 г. За да се даде достатъчно време на държавите-членки, националните мерки, които трябва да бъдат съобразени с Директива 2006/88/ЕО, изменена с настоящата директива, следва да бъдат приети не по-късно от 1 август 2008 г., като националните мерки следва да започнат да се прилагат, считано от 1 август 2008 г.
(14)
Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
Приложение IV към Директива 2006/88/ЕО се изменя в съответствие с приложението към настоящата директива.
Член 2
Държавите-членки приемат и публикуват не по-късно от 1 август 2008 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби и таблица на съответствието между тези разпоредби и настоящата директива.
Те прилагат тези разпоредби от 1 август 2008 г.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваването се определят от държавите- членки.
Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
Член 3
Настоящата директива влиза в сила на двадесетия ден след датата на нейното публикуване в Официален вестник на Европейския съюз.
Член 4
Адресати на настоящата директива са държавите-членки.
Съставено в Брюксел на 30 април 2008 година.